I en mail oplyser Aalborg Kommune til TV2 Nord, at man ikke ønsker at stille op til et tv-interview i forbindelse med domsafsigelsen i en krænkelsessag på en af kommunens skoler . Det sker med begrundelsen om, at kommunen for elevernes skyld ønsker at begrænse eksponeringen af sagen. Derfor er kommunens skolechef kommet med et skriftligt svar på vores henvendelse om sagen. - De elever, som stod frem og fortalte om deres oplevelser, skal være stolte af det mod, det krævede at stå frem. Det er på grund af dem, at vi politianmeldte og nu har en domsafsigelse, skriver skolechef Mads Rune Jørgensen og fortsætter: - Men det er stadig en sag, som berører flere af eleverne og medarbejderne på skolen, og derfor er det vores vigtigste opgave lige nu at tage os godt af dem. Den tidligere medarbejder, der nu er dømt i sagen, blev i forbindelse med politianmeldelsen afskediget i juli 2022.

Opsummering:
En 64-årig mand er ved Retten i Aalborg netop blevet kendt skyldig i at have blufærdighedskrænket 19 piger i alderen seks til ti år på en skole i Aalborg Kommune.